ཆོས་ཉིད་ནམ་མཁའི་ཀློང་མཛོད་ལས༔མ་མོ་མཁའ་འགྲོའི་བསྐང་གསོལ་བཞུགས་སོ༔ན་མོ་གུ་རུ་པདྨ་ཀ་ར་ཡེ༔ཟབ་ལམ་ཉམས་སུ་ལེན་པ་ཡིས༔སྐལ་བཟང་ལས་ཅན་སྐྱེས་བུ་ཡིས༔ས་ལམ་བར་ཆད་བསལ་བ་དང་༔ཉམས་རྟོགས་ཡོན་ཏན་གོང་འཕེལ་ཕྱིར༔མ་མོ་མཁའ་འགྲོའི་བསྐང་གསོལ་བསྟན༔དངོས་སུ་འབྱོར་པའི་མཆོད་པ་དང་༔ཏིང་འཛིན་འཕྲུལ་གྱིས་དཔག་མེད་སྤེལ༔ནམ་མཁའ་མཛོད་ཀྱི་སྔགས་རྒྱས་མཐར༔མ་བྷྱོ་ཛཿཧྲཱིཾཿཆོས་སྐུའི་དབྱིངས་དང་དབྱིངས་བཞུགས་ཀྱི༔མ་མོ་མཁའ་འགྲོ་ཐམས་ཅད་ལ༔གསོལ་ལོ་མཆོད་དོ་ཐུགས་དམ་བསྐང་༔ལོངས་སྐུའི་དབྱིངས་དང་དབྱིངས་བཞུགས་ཀྱི༔མ་མོ་མཁའ་འགྲོ༴གསོལ་ལོ༴སྤྲུལ་སྐུའི་དབྱིངས་དང་དབྱིངས་བཞུགས་ཀྱི༔མ་མོ་མཁའ་འགྲོ༴གསོལ་ལོ༴ལེགས་ཉེས་གཉིས་ཀྱི་སྟངས་འཛིན་ཅིང་༔དམ་ཚིག་གཉན་པོ་རྗེས་གཅོད་པའི༔མ་མོ་མཁའ་འགྲོ༴གསོལ་ལོ༴མཆོག་དང་ཐུན་མོང་དངོས་གྲུབ་སྩོལ༔སྲིད་པའི་མ་མོ་མ་འཁྲུག་ཅིག༔ཐུགས་དང་འགལ་གྱུར་ཉེས་བྱས་བཤགས༔མི་ནད་ཕྱུགས་ནད་གཅོད་དུ་གསོལ༔དགྲ་བགེགས་ཐལ་བའི་རྡུལ་དུ་རློག༔མ་མ་བཛྲ་ས་མ་ཡ༔འདི་ལྟར་རྟག་དུ་གསོལ་མཆོད་ན༔མ་དང་མཁའ་འགྲོས་བུ་ལྟར་སྐྱོངས༔ཕྱི་ནང་གསང་བའི་བར་ཆད་སེལ༔འདོད་དོན་ཐམས་ཅད་ཡིད་བཞིན་འགྲུབ༔ས་མ་ཡ༔རྒྱ་རྒྱ་རྒྱ༔བརྡ་ཐིམ༔ཞེས་པ་འདི་ཡང་ཁྲག་འཐུང་བདུད་འཇོམས་རྡོ་རྗེས་འོད་གསལ་སྒྱུ་འཕྲུལ་དྲྭ་བའི་དབྱིངས་ལས་བསྒྱུར་བའི་ཡི་གེ་པ་ནི་བློ་གྲོས་དབང་པོའོ།།སརྦ་མངྒ་ལཾ།།།།